Žiga, Peter, minister životného prostredia SR (2015-12-11):
Ďakujem pekne. Vážená pani predsedajúca, vážené panie poslankyne, vážení páni poslanci, vážení kolegovia ministri, na úvod môjho vystúpenia mi dovoľte citovať jeden výrok, ktorý sa týka tejto schôdze, a požičiam si ho od jedného pána, ktorý sedí tuná v lavici opozičnej. Citujem: „Ten človek klame. Klame tak, že keď ráno vstane, už aj to je klamstvo. S pánom Matovičom nechcem mať spoločnú ani jednu vetu. Už nehovoriac o tom, že si nahráva svojho kolegu.“ Viete, kto to povedal? (Reakcie z pléna.) 3. septembra 2015 predseda strany MOST – HÍD Béla Bugár. (Potlesk.) Návrh na odvolanie alebo na vyslovenie nedôvery ministrovi životného prostredia s jeho odôvodnením je zrkadlom toho, kto to podal – Igora Matoviča. Tam, kde majú byť fakty, sú klamstvá, polopravdy a konštrukcie. Tento návrh je v rozpore s realitou a slúži na jedinú vec: na prezentáciu a predvolebnú kampaň Igora Matoviča. Tento návrh ma vôbec neprekvapuje, že prichádza v tomto období, pretože pán Matovič sa riadi heslom: „Čím horšie, tým lepšie.“ Je mi však ľúto, že do tejto svojej účelovej politickej hry zaťahuje obyvateľov obcí v blízkosti Vodného diela Gabčíkovo. (Smiech v sále, pretože poslanec Matovič vstal zo svojho miesta navrhovateľa a zostal stáť vedľa ministra.) Návrh sa snaží navodiť dojem, že niekto mal niečo ukradnúť. Je to čistý výmysel a fabulácia pána Matoviča. Nikto nič neukradol. Štát neprišiel ani o jedno eur, pán Matovič. Ani o jedno euro. Ešte raz vám to opakujem, štát neprišiel ani o jedno euro. Ja sa neskôr vo svojom vystúpení aj vrátim k ďalším klamstvám, ktoré pán Matovič systematicky na tlačových konferenciách podával ako pravdy. Ja ich vyvrátim a dokážem pánovi Matovičovi, že fabuluje, vymýšľa a klame. Dámy a páni, príbeh kompy medzi Vojkou a Kyselicou nie je vôbec o tom, že niekto niečo ukradol. Presne naopak. V skutočnosti je to príbeh o tom, že jediným, kto počas posledných 15 rokov reálne pomohol obyvateľom šiestich obcí, ktoré boli negatívne dotknuté výstavbou Vodného diela Gabčíkovo, je táto vláda a konkrétne podnik Vodohospodárstva výstavba. Vodohospodárska výstavba je podnik, ktorý stojí za výstavbou najväčšieho vodného diela v strednej Európe. Jeho výstavba niektorým obciam v jeho povodí reálne sťažila podmienky pre každodenné fungovanie a dochádzanie za prácou. Či už išlo o stratu prístupovej cesty do Bratislavy alebo rozdelenie katastrálneho územia prívodným kanálom vodného diela. Aspoň čiastočne ich situáciu riešilo používanie kompy, ktorú v minulosti prevádzkoval Slovenský vodohospodársky podnik. Obyvatelia týchto obcí sa však niekoľko rokov v minulosti snažili dosiahnuť ďalšie pozitívne zmeny. Ale bolo to márne. Strane SMER politickí rivali často vyčítajú, že pomáha obciam, kde má starostov alebo voličov. V obciach, o ktorých hovoríme v tomto prípade, žijú prevažne občania maďarskej národnosti a tradiční voliči maďarských strán. Hoci tieto strany mali svojich nominantov v rezorte životného prostredia posledné tri obdobia a za Radičovej vlády mali dokonca aj štátneho tajomníka v rezorte dopravy, dvere pred žiadateľmi z obcí v okolí Gabčíkovo boli dôkladne zabuchnuté a zvukotesne zabezpečené. Situácia sa preukázateľne zmenila po roku 2012, po nástupe SMER-u do vlády a výjazdovom rokovaní vlády priamo na Vodnom diele Gabčíkovo, kedy sme si pripomínali 20. výročie jeho postavenia. Na žiadosť obcí sa vybudovalo prednostné radenie pri nástupe na kompu, zvýšila sa intenzita prevádzky kompy, následne sa zakúpila modernejšia kompa s vyššou kapacitou. Zriadili sa informačné tabule. Nová kompa premáva častejšie, má minimálne o 50 % vyššiu kapacitu, je rýchlejšia, odolnejšia a môže plávať aj v horších poveternostných podmienkach. Keď neveríte mne, opýtajte sa starostov, ktorí tu sedia hore na balkóne a srdečne ich pozdravujem, že nás prišli podporiť. (Potlesk.) Toto všetko obyvatelia obce Vojka, Dobrohošť, Kyselice, Bodíkov, Rohovce a Horný Bar a ich starostovia veľmi dobre vedia. Novú kompu otvorene privítali a sami navrhli, aké vlastnosti by mala mať. Rovnako vedia, že útoky na kompu sú obyčajné predvolebné politikárčenie a ich osud, teda osud tých ľudí v tých obciach, je pánovi Matovičovi hlboko ukradnutý. Teraz niekoľko faktov k údajne zmanipulovanému verejnému obstarávaniu. Štandardným začiatkom každej súťaže je informatívne oznámenie. V slovenskom vestníku bolo oznámenie zverejnené 3. 11. 2014 a v európskom vestníku 4. 11. 2014. Oznámenie bolo uverejnené pod názvom Služba na zabezpečenie verejnej vodnej dopravy po Dunaji motorovou kompou medzi prístavmi Vojka – Kyselica. Čiže takmer štyri mesiace pred začiatkom súťaže bolo úplne jasné, že sa ide obstarávať nová kompa. Čas od novembra 2014 do decembra 2015 je dostatočný na to, aby dodávateľ, ktorý pôsobí v danej oblasti, mal dostatok času sa na súťaž pripraviť. Súťažné podklady boli zverejnené... (Reakcia z pléna.) Pán Hraško, ja vám neskáčem do reči, ani vy mne neskáčte do reči, budete sa môcť vyjadriť. Súťažné podklady boli zverejnené v slovenskom vestníku 20. 2. 2015 a v európskom vestníku 23. 2. 2015 s jasne definovanými podmienkami súťaže a presne stanoveným termínom viazanosti ponúk do 31. 12. 2015. Treba povedať, že už takéto oznámenie zodpovedá súčasnej legislatíve a je úplne transparentné. Ale to nie je všetko, pretože pracovnou metódou navrhovateľa je prekrúcanie a polopravda. Takže poďme ďalej. Poďme k hypotéze, že potenciálny uchádzač, ktorý by chcel prevádzkovať túto kompu, nemohol ani len tušiť, že sa bude nejaká nová kompa obstarávať a záhadou boli aj očakávané parametre podľa pána Matoviča. Zacitujem z otvorených mediálnych zdrojov, ktoré si každý dokáže veľmi jednoducho overiť. Denník Plus jeden deň čerpal z TASR 9. 11. 2013 – 2013, pred dvomi rokmi. Názov článku bol Kompu chcú zmodernizovať. „Po 20 rokov sa podarilo konečne vyriešiť problém radenia s právom prednostnej jazdy v prístavoch kompy prívodného kanála Vodné dielo Gabčíkovo medzi obcami Vojka nad Dunajom a Kyselica. Od roku 2015 by mala premávať nová kompa pre 18 vozidiel, bude premávať častejšie a v častejších intervaloch,“ informovala o tom hovorkyňa Vodohospodárskej výstavby. 9. 12. 2013 TASR: „Kompa na prívodnom kanáli medzi obcami Vojka nad Dunajom a Kyselica dnes opäť nepremáva. Dôvodom odstávky je silný nárazový vietor,“ informoval dispečing Vodného diela Gabčíkovo. „K pozastaveniu došlo v ostatných štyroch dňoch už po druhý raz. Plavby lodí cez vodné dielo budú obnovené 7. 12. Zlá poveternostná situácia zaskočila predovšetkým ľudí bývajúcich medzi starým korytom Dunaja a prívodným kanálom. Kým sa na Dunaji doprava neobnoví, budú musieť obyvatelia si predĺžiť cestu o niekoľko desiatok kilometrov. Podľa starostu obce Vojka Donalda Állóa posledné rokovania dokazujú, že na jar 2015 začne premávať modernejšia kompa, ktorá na rozdiel od súčasného plavidla bude môcť premávať aj za hmly, zvýšenej a zníženej hladiny vody, silného vetra, ako aj v ďalších prípadoch nepriaznivého počasia.“ 17. 7. 2014 TASR vydal správu, aktualne.sk prebralo túto správu: „Starú kompu na prívodnom kanáli Vodného diela Gabčíkovo, ktorá roky už premáva medzi obcami Vojka a Kyselica, má nahradiť nové plavidlo s vyšším počtom miest na prepravu áut a cestujúcich,“ informovala o tom hovorkyňa Vodohospodárskej výstavby. Ako uviedla: „Kompa, ktorá sa pravidelne využíva, brázdi Dunaj už 22 rokov, čo sa vo veľkej miere podpísalo na jej výkone. V súčasnej dobe sa stále častejšie množia prípady porúch, ktoré ju vedia vyradiť aj na niekoľko dní z prevádzky. Práve v období najvyššej turistickej sezóny si plavidlo znova vyžaduje opravu motora, ktorá môže trvať až tri týždne,“ zdôraznila s tým, že „aby sa v budúcnosti podobné situácie už neopakovali, plánuje Vodohospodárska výstavba investovať do novej modernejšej kompy, ktorá bude mať na rozdiel od starej dvanásťmiestnej kompy minimálne 18 miest pre osobné autá s vyšším komfortom prepravy aj pre peších a cyklistov,“ 17. 7. 2014. Takýchto správ by som vám mohol ešte citovať aj viac, napríklad na portáli transport.sk, ktorý bežní ľudia nečítajú, ale čítajú to ľudia, ktorí podnikajú v doprave, či v cestnej, alebo vodnej, čítajú pravidelne portál transport.sk. Tam sa objavujú podobné články, kde sa hovorí o tom, že Vodohospodárska výstavba bude obstarávať novú kompu. Hovorilo sa o tom od konca roka 2013. Verejne o tom hovorili aj starostovia obcí a verejne o tom hovorila aj Vodohospodárska výstavba, však tu sú slová hovorkyne, takže aké sú potom tie obvinenia, ktoré hovorí pán Matovič? Nikto nič nevedel o tom, že sa bude obstarávať nejaká kompa. Keď len si zadáte kľúčové slovo do akéhokoľvek vyhľadávača a dáte kľúčové slovo „kompa Kyselica – Vojka“, tak minimálne nájdete tieto správy, ktoré som vám tu teraz prečítal a ďalších asi 50 rovnakých alebo podobných. Takže o akom zatajovaní a manipulácii tu hovoríme, pán Matovič? Kompa medzi Vojkou a Kyselicou premáva desaťročia a každý, kto mal záujem, videl na vlastné oči, kde loď pristáva, a podmienky, za akých premáva. V Európe existujú stovky lodných spoločností, ktoré sa takouto prepravou zaoberajú, a kľudne sa mohli dočítať či už na odborných portáloch, alebo aj z iných všeobecne dostupných prostriedkov, že Vodohospodárska výstavba plánuje takéto verejné obstarávanie. Čiže Igor Matovič vykonštruoval, že podľa neho bola kompa už hotová a že to má byť dôkaz akejsi dohody a znevýhodnenia iných uchádzačov. Toto nie je žiaden dôkaz, pán Matovič, to je ďalšie klamstvo. Viazanosť ponúk bola do 31. 12. 2015 a ktorýkoľvek uchádzač mal mesiace na to, aby si zabezpečil kompu s požadovanými vlastnosťami. Kompu nemusíte len vyrábať, môžte si ju kúpiť alebo môžte si ju prenajať. Okrem toho sa v odôvodnení opäť používa zavádzanie. Slovenská plavba a prístavy, je tu firma, ktorá vyrobila túto kompu, vyrobila len základné plavidlo, ktoré sa dodatočnou modulárnou úpravou za dva mesiace môže upraviť na kompu, ktorá zodpovedá špecifickým podmienkam a tie sa nemusia týkať len Vodného diela Gabčíkovo, ale môžu platiť aj pre iné európske mestá alebo jazerá, alebo rieky. Technické parametre súčasnej kompy totiž v niektorých ohľadoch dokonca násobne prekračujú parametre, na aké bola vypísaná súťaž. Spomeniem len napríklad minimálnu plochu na prepravu vozidiel, požiadavka bola 250 m2, pretože sa to nepočíta na počet áut, pán Matovič, ale počíta sa to na ložnú plochu, a táto kompa má 290 m2. Minimálna nosnosť pri ponore, požiadavka bola 55 ton, existujúca kompa má 66,8 ton. Minimálna prevádzková rýchlosť 15 km, skutočnosť je 18 km. Prečo by niekto, pán Matovič, kto vie dopredu podmienky podľa toho, čo vy tvrdíte, vyrábal kompu, ktorá má o 20, v niektorých parametroch až 30 % naddimenzované parametre? Však o 20-30 % tým pádom vyrobil drahšiu kompu. Akú to má logiku? Okrem toho od januára, kedy sa skončí skúšobná prevádzka, bude množstvo áut, ktoré kompa prevezie, sa bude odvíjať aj od nosnosti. To znamená, nebude sa prevážať 18 áut, ale bude možné prevážať aj až 22 áut. Pokiaľ tam bude chodiť pán Érsek na autách, akými on chodieva, to znamená na bavorákoch, tak sa tam zmestí len 18 áut. Keď tam budú chodiť obyvatelia Vojky a Kyselice, tak sa tam zmestí aj 22 áut. Opozícia spolu s Igorom Matovičom tvrdí, že dôkazom korupcie v tomto prípade a manipulácie tendra je podmienka, že išlo o veľmi vysokú zábezpeku, teda 1 mil. eur. A argumentuje aj v odôvodnení na odvolávanie, že napríklad tunel Višňové, ktorý sa obstarával za takmer 900 mil. eur, musel predložiť len 300-tisícovú zábezpeku ten uchádzač. A tento názor bezvýhradne podporila aj opozícia, a to, že sa ja nečudujem pánovi Matovičovi, to je jasné, ale čudujem sa Bélovi Bugárovi alebo pánovi Figeľovi, ktorí majú už určite nejaké skúsenosti s verejným obstarávaním a vedia aj niečo o legislatíve, ktorá sa prijíma v tejto Národnej rade, tým sa čudujem mimoriadne. Pretože, pán Matovič, vy asi neviete, lebo vy ste poslancom parlamentu a tu sa prijímajú zákony, že od 1. 1. 2013 platí nová legislatíva, čo sa týka verejného obstarávania, a na tunel Višňové, ktorý sa obstarával niekedy pred 1. januárom 2013, ani vyššia zábezpeka nemohla byť, pretože 300-tisíc bola maximálna zábezpeka a poviem príklad. Napríklad D1, diaľnica D1 Senec – Blatné, ktorá má predpokladanú zákazku 24 mil., teda podobne ako obstarávanie na kompu, a bola vyhlásená 11. novembra 2015, výška zábezpeky, čuduj sa svete, jeden milión eur. Dobre, to je štátna, poďme skúsiť súkromnú firmu Regionálna vodárenská spoločnosť Vlára – Váh: 38 mil. obstarávanie, zábezpeka milión eur. Aj v týchto prípadoch sa diskriminovali uchádzači? Nemám informáciu o tom, že by Úrad pre verejné obstarávanie prerušil takéto konania alebo zastavil takéto konania, alebo vylúčil účastníkov, alebo napadol toto verejné obstarávanie, pretože tu boli diskriminovaní účastníci. Viete, prečo to neurobil? Pretože je to v súlade so zákonom, pán Matovič, je to v súlade so zákonom. Miliónová zábezpeka sa dáva preto, aby sa súťaží nezúčastňovali rôzni špekulanti. A tento zákon ste prijali tu v tejto Národnej rade. Podobných príkladov máme na stránke Úradu pre verejné obstarávanie množstvo a ide o úplne štandardnú požiadavku, ktorá zodpovedá trvaniu obstarávania a jeho hodnote. Podnik Vodohospodárska výstavba kládol dôraz na finančné a ekonomické postavenie poskytovateľa služby vzhľadom na dlhé obdobie pätnástich rokov trvania zmluvného vzťahu, čím chcel zabezpečiť garanciu finančnej stability víťazného uchádzača. Štandardná požiadavka je aj vyjadrenie banky na poskytnutie úveru, ktorej cieľ bol zabezpečiť garanciu finančnej stability víťazného uchádzača. Ďalšiu vec, ktorú nás napadli, že sme manipulovali verejné obstarávanie, a to je tiež v tom odôvodnení, ktoré podal pán Matovič s kolegami, je požiadavka na kvalifikáciu kapitána I. triedy, keďže ide o oblasť medzinárodnej lodnej dopravy. Na dotknutom toku Dunaja je väčšina plavidiel vedená osobou so spôsobilosťou kapitána I. triedy, keďže ide o oblasť, kde úplne štandardne premáva medzinárodná lodná doprava, ktorá smeruje k Vodnému dielu Gabčíkovo. V žiadnom prípade, pán Matovič, nejde o diskrimináciu. Dal som si vytiahnuť z Lodného dopravného úradu, koľko máme akých kapitánov na Slovensku. Vy ste hovorili, že sme to mohli kľudne nechať na úrovni kapitánov II. triedy a že sme znevýhodnili niektorých uchádzačov o poskytovanie takejto služby, pretože sme zvýšili požiadavku na kapitána I. triedy. Tak. Na Slovensku je registrovaných 87 kapitánov II. triedy, pán Matovič, a 539 kapitánov I. triedy. Viete, aký je rozdiel medzi kapitánom I. triedy a kapitánom II. triedy, pán Matovič, keď už argumentujete, že sme takto chceli znevýhodniť uchádzačov? V zásade sú tie podmienky dve také zásadné, je ich tam určite viac. Aleže kapitán II. triedy má skúsenosti s lodnou dopravou dva roky a kapitán I. triedy štyri roky. A kapitán II. triedy nemôže ísť do medzinárodných vôd, to znamená, môže sa plaviť len po území Slovenska, kdežto kapitán I. triedy môže ísť aj za hranice Slovenska. Keďže sme vypisovali, pán Matovič, medzinárodnú, európsku súťaž uverejnenú v európskom vestníku, bolo pravdepodobné, že by sa mohol takejto súťaže zúčastniť aj niekto zo zahraničia, čiže musel tú kompu priniesť alebo mohol by tú kompu priniesť či z dolného toku Dunaja, z Rumunska alebo Maďarska, kde sa takýchto kômp nachádza asi 60 len na úseku maďarskom, alebo z horného toku Dunaja, z Nemecka alebo Rakúska, a musel by mať kapitánske skúšky I. triedy. Ešte raz, na Slovensku, len na Slovensku 84 kapitánov II. triedy a 539 kapitánov I. triedy. Faktom je, že súťažné podklady, ako som spomínal, boli zverejnené celoeurópsky a oboznámiť sa s podmienkami súťaže prejavili tri spoločnosti. Z týchto troch firiem do súťaže predložila záväznú ponuku jedna. V elektronickej aukcii bola cena za službu ešte znížená. Rovnako je faktom, že cena za jeden cyklus je 206 eur a 122 eur je za hodinu pohotovosti a tieto ceny sú výsledkom medzinárodného európskeho tendra. A tá cena v prepočte na počet prevezených áut je nižšia a náklady na prevoz áut na jeden cyklus sú nižšie ako pri starej kompe. Napriek tomu, čo som teraz vymenoval tieto argumenty, som inicioval, keď sa objavilo podozrenie, s ktorým prišiel pán Matovič, som inicioval trojnásobnú kontrolu celého procesu. Inicioval som a začala ministerská kontrola a sám z vlastnej iniciatívy som sa obrátil na Úrad pre verejné obstarávanie, aby skontroloval proces verejného obstarávania, a zároveň som sa obrátil na Najvyšší kontrolný úrad. Obidva tieto úrady vedú nominanti súčasnej opozície. Zachytil som v tejto súvislosti, pán poslanec Simon, a hovorili ste to aj teraz vo faktickej poznámke, že považujete kontrolu z ministerstva za zmanipulovanú, lebo v dozornej rade je riaditeľ kancelárie ministra, čo vraj znamená, že kontroluje sám seba. Zobral by som takúto invektívu od pána Matoviča, ktorý možno nevie, ako to funguje na ministerstvách, ale vy ste bol dvakrát ministrom a mali by ste vedieť, pán poslanec Simon, že odbor kontroly je samostatný odbor na ministerstve, ktorý sídli dokonca na ministerstve životného prostredia i v inej budove, ako sídli ministerstvo, aby bol nezávislý, a že je tam riaditeľ odboru kontroly, ktorý nie je riaditeľom mojej kancelárie a je riaditeľom odboru kontroly. Vy si pletiete asi niektoré pojmy a dojmy, preto sa čudujem, pán poslanec Simon, sa čudujem, pretože v istej chvíli ste bol aj ministrom životného prostredia, že neviete, ako to na ministerstve životného prostredia chodí. A ja asi na rozdiel od vás nezasahujem do činnosti odboru kontroly. Vy ste asi zasahovali, preto si myslíte, že sa dajú zmanipulovať kontroly. A musím vám oznámiť, dámy a páni, že výsledky ministerskej kontroly už poznáme a skonštatovala táto kontrola, že postup verejného obstarávania bol v súlade so zákonom. (Potlesk a smiech v sále.) A presne preto, pán poslanec Hraško, presne preto, pán poslanec Hraško... (Výkriky z pléna, smiech a potlesk.) Ale, pán Brocka, ja som presne preto povedal, ja som presne preto povedal, že som inicioval z vlastnej iniciatívy aj kontrolu Úradu pre verejné obstarávanie, aj Najvyššieho kontrolného úradu, kde máte vy svojich nominantov, tak keď sme niečo my zmanipulovali, tak oni to určite vyšetria, či sme to zmanipulovali. Dobre, pán Brocka? (Reakcia z pléna a smiech v sále.) Pán Brocka, uši sa niekedy čudujú, čo ústa hovoria. Kampaň je v plnom prúde, vidíte to, táto schôdza neslúži na nič iné, len aby sme tu počúvali tieto sprosté reči. (Reakcie z pléna. Odmlčanie sa rečníka.)